Արարատ ռազմավարագիտական կենտրոն

Արարատ ռազմավարագիտական կենտրոն, Հայաստանում գործող գիտահետազոտական կազմակերպություն։ Կենտրոնի ղեկավարն է պատմաբան և քաղաքագետ Արմեն Այվազյանը։

Նպատակներ և խնդիրներ 
Ինչպես նշված է կենտրոնի պաշտոնական կայքում, կազմակերպության նպատակներն ու խնդիրները հետևյալն են.
 Վերլուծել միջազգային քաղաքականության` Հայաստանի շահերի վրա ազդող երևույթները և ըստ այդմ էլ որոշել մեր ազգային անվտանգության կարիքներն ու պահանջները։
 Օգտակար լինել և´ որոշում ընդունողների, և´ հասարակության համար` բացահայտելով ու քննելով Հայաստանի անվտանգության յուրահատուկ իրադրությունը` իր մանրամասնություններով և առաջնահերթ լուծում պահանջող խնդիրներով հանդերձ։
 Չեզոքացնել միջազգային ասպարեզում ադրբեջանա-թուրքական լայնամասշտաբ քարոզչությունը, հետևողականորեն և անընդհատ քարոզել Հայաստանի և Արցախի Հանրապետությունների տեսակետները, ընդ որում` արտասահմտնյան ունկնդրին առավել ընդունելի մատուցման եղանակներով։
 Հայ սպաների և կուրսանտների տեսական պատրաստության մակարդակի բարձրացմանը նպատակաուղղված տեղեկատվական, հրատարակչական ու թարգմանական գործունեությունը, այդ թվում` ծանոթացումը դասական և նորագույն ռազմական տեսություններին ու զարգացումներին։
 Ռազմահայրենասիրական գաղափարների և ավանդույթների քարոզումը Հայաստանում և սփյուռքում` հատկապես աճող սերնդի շրջանում։
 Հայաստանի` պոտենցիալ ագրեսորին զսպելու և հետ պահելու ինքնուրույն կարողությունների վերլուծումը։
 Այլ պետությունների բանակների կառուցվածքի, կանոնադրության և զինծառայության պայմանների համեմատական ուսումնասիրություններ. այդ բանակների փորձի և մոդելի զանազան տարրերը Հայաստանում կիրառելու նպատակահարմարության մանրամասն պատճառաբանված հետազոտությունները։
 Հայկական բանակի հետագա բարելավմանն ուղղված պատճառաբանված առաջարկությունները։
 Տարածաշրջանի պետությունների և Մեծ Մերձավոր Արևելքում շահեր ունեցող այլ տերությունների զինված ուժերի և նրանց ռազմական հայեցակարգերի վերլուծումները։
 Ղարաբաղյան հակամարտության հնարավոր լուծումների վերլուծությունը։
 Արցախի հայկականությունը փաստող պատմաիրավական համապարփակ թղթապանակի կազմումը։
 Արցախի ազատագրության վերլուծումը ըստ միջազգային իրավունքի ինքնորոշման ու ինքնապաշտպանության մասին հիմնարար դրույթների։
 Արցախի և Նախիջևանի պատմական ժողովրդագրության ուսումնասիրությունը։
 Հնագույն ժամանակներից մինչև մեր օրերը Հայոց զինված ուժերի և ռազմարվեստի պատմության հետազոտումը։
 Հայաստան-Սփյուռք համագործակցության հզորացմանը նպաստող լուծումների որոնումը և համազգային միացյալ հայեցակարգի մշակումները։
 Ռազմավարությանն ու անվտանգությանը վերաբերող դասական և ժամանակակից գրականության հայերեն թարգմանությունները և դրանց հրատարակումը։
 Ռազմավարագիտության և անվտանգության տերմինների հայերեն բացատրական և եռալեզու (հայերեն-անգլերեն-ռուսերեն) բառարանների ստեղծումը։

Ծանոթագրություններ 

Հայաստանի վերլուծաբանական կենտրոններ